Egyszerű malom
Kevesen tudják, hogy a malom, ez a népszerű, kétszemélyes üldözéses játék a legősibbek egyike a világon. Mivel származásuk közös, történetét majd rokonának, a kettős malomnak a történetével együtt meséljük el.
A malomhoz minkét játékosnak négy bábura van szüksége.
A játék célja, amelyre már a bábuk táblára helyezésénél is törekednünk kell, a játék nevével azonos malom létrehozása, azaz három bábunak egy vonalba állítása, vízszintes vagy függőleges irányban.
A játék első részében a játékosok felváltva, egyesével helyezik bábuikat a táblára. Tilos a kezdő lépésben a középső mezőt elfoglalni, mert ebben az esetben – figyelmes és szabályszerű játék esetén – mindig a kezdő játékos nyerné a játszmát.
Ha már minden bábu a táblára került, az eddig mozdulatlan bábukat a berajzolt vonalak mentén át is tolhatjuk bármely szomszédos mezőre, arra törekedve, hogy malmot hozzunk létre. Akinek ez sikerül, győzött.
A malomnak ebben a változatában a küzdelmet élesebbé tehetjük, ha a bábuk számát három-háromra csökkentjük. Ezáltal a játék élénkebbé és egy kicsit nehezebbé válik.
