2. Hölgyek vagy tigrisek?
Bizonyára többen is ismerik önök közül Frank Stockton „A hölgy vagy a tigris?” című történetét, amelyben egy rabnak két szoba között kell választania, az egyikben egy hölgy, a másikban egy tigris található. Ha az előbbit választja, akkor feleségül veheti a hölgyet, ha az utóbbit, akkor (valószínűleg) felfalja őt a tigris.
Egy bizonyos ország királya szintén olvasta a történetet, amitől támadt egy ötlete. „Ez a legjobb módszer, amivel próbára tehetem a rabjaimat! – mondta egyik nap a miniszterének. – Csak éppen nem bízom a dolgot a véletlenre. Feliratokat teszek a szobák ajtajára és minden esetben elárulok bizonyos tényeket a raboknak a feliratokkal kapcsolatban. Ha egy rab elég okos, és logikusan gondolkodik, megmenekülhet a haláltól, és ráadásul elnyerheti egy szépséges hölgy kezét!”
„ Nagyszerű ötlet!” – mondta a miniszter.
Az első nap
Az első napon három rabot tettek próbára. Mindhármuknak elmagyarázta a király, hogy a két szoba mindegyikében vagy egy hölgy, vagy egy tigris található. Az is lehet, hogy mindkettőben tigris van, az is, hogy mindkettőben hölgy, és persze az is, hogy az egyikben hölgy, a másikban tigris.
11. Az első rab
„Tegyük fel, hogy mindkét szobában tigris található – mondta a rab. – Akkor mi van?”
„Akkor peched van!” – válaszolta a király.
„És ha mindkettőben hölgy?” – kérdezte a rab.
„Akkor természetesen szerencséd van- felelte a király. – Ezt igazán kitalálhattad volna magadtól is!”
„Na és az egyik szobában hölgy van, a másikban pedig tigris – érdeklődött a rab -, akkor mi történik?”
„Az teljesen attól függ, melyiket választod, nem?”
„Honnan tudjam, hogy melyiket válasszam?” – kérdezte a rab.
A király rámutatott a szobák ajtaján levő feliratokra:
I. Ebben a szobában hölgy van, a másikban tigris
II. Egyik szobában hölgy van, a másikban pedig tigris
„És ezek a feliratok igazak?” – kérdezte a rab.
„Az egyik igaz, de a másik hamis” –válaszolta a király.
Melyik ajtót nyitná ki, ha ön volna a rab (feltéve persze, hogy jobban szeretne a hölggyel találkozni, mint a tigrissel)?
12. A második rab
Így aztán az első rab megmenekült, és távozott a hölggyel. Az ajtókon megváltoztatták a feliratokat, és a szobákba ennek megfelelően új lakókat költöztettek. A feliratok ezúttal a következőket mondták:
I. Legalább az egyik szobában hölgy van
II. A másik szobában tigris van
„Igazak a feliratok?” – kérdezte a második rab.
„Vagy mindkettő igaz, vagy mindkettő hamis” – válaszolta a király.
Melyik szobát válassza a rab?

