Növénytartó edények és állványok, erkélyládák, különleges igényű növények neveléséhez szükséges berendezések
A növénytartók elhelyezésére vonatkozó általános szokásokat, javaslatokat az előző fejezetben már ismertettük. Most a növénytartók anyagát, külső formáját és a neveléshez szükséges praktikus vagy különleges eszközöket, berendezéseket mutatjuk be.
Égetett agyagcserép, mázas cserép
Általánosan ismert növénytartó az égetett agyagcserép. A normálcserép majdnem olyan széles, mint amilyen magas. A pálmáknak viszont keskeny, hosszú cserép, az orchideáknak pedig széles, lapos cserép szükséges.
Az üvegházakban csak a mázatlan cserepet használják, hogy a felesleges víz a pórusokon keresztül távozni tudjon. Szobában, ahol szárazabb a levegő, a mázas cserép mutatós szobadísz lehet, de jobb, ha egyszerű agyagcseréppel együtt használjuk. A mázas cserépbe ugyanis a növényt cserepestül is állíthatjuk és a két edény közé nedvességet tartó tőzegmohát tehetünk.
Növénytálak
A vágott virágok részére legelterjedtebb természetes tartók a növénytálak, amelyekben egyre gyakrabban láthatók zöldnövény-kompozíciók is. A virágos és levéldísznövények kerámiából készült tálakba helyezve nagyon mutatósak.
Üvegedények
A fehér és színes, szép formájú üvegek méltó vetélytársai a mázas kerámiáknak, talán még szebbek is. Érdekes a felfüggesztett, átlátszó üveggömb ámpolnanövénnyel (Scindapsus aureus). Az asztalra helyezett üvegedénybe tulipánt, jácintot ültethetünk. Külön érdekességük az üvegeknek, hogy bennük a sűrűsödő gyökerek is láthatók. A vízkultúrás, tápoldatos nevelés során az üvegedények egyre nagyobb szerephez jutnak.
Faedények és egyéb fából készült növénytartók
Nagyobb növények, pálmák, leánderek részére fadézsát, facsöbröt használjunk, kívülről fakonzerváló anyaggal (xylamon, xyladecor) kezelve, belülről pedig forrasztólámpával kiégetve.
Ízléses növénytartót készíthetünk különböző fakérgekből kivájt fatörzsekből is, amelyek rusztikusabb megjelenésűek.
A deszkából készült növénytartót legalább 1”-os (25,4 mm-es) anyagból készítsük és kívül-belül impregnáljuk. Tartóssága lényegesen növelhető, ha korrózióálló horganylemezből készítünk betétet. Az ilyen lapos ládákba cserepestül állítjuk a növényeket és a cserepek között nagy szemű kavicsokat vagy érdekes alakzatú köveket helyezhetünk el. A zárt fémbetét a felesleges öntözővíz kicsöpögését megakadályozza, ugyanakkor párolgását biztosítva kedvező mikroklímát nyújt a növényeknek. Ezt a megoldást főleg száraz levegőjű, központi fűtéses lakásokba ajánljuk.
Beépített növénytartók
A mobil növénytartók mellett már a lakás tervezésekor gondolni lehet arra, hogy a növények elhelyezésére beépített növénytartókat készítsünk, beton, műkő, burkolótégla, pirogránit, égetett cserép, fa vagy műanyag felhasználásával. Lényeges szempont, hogy a lakás többi burkolóanyagával színben és formában is összhangban készüljön a növénytartó arányait (hosszúság, magasság, szélesség) mindig a belső tér határozza meg.
Rácsok és ágak kúszónövényeknek
A felfelé kúszó növények részére a falra fenyőlécből rácsszerkezet készíthető natúr színben vagy a bútorok, a fal színével harmonizáló xyladecorral mázolva. A feketére mázolt betonacél ízléstelen! A legjobb megoldás, ha a ház vagy a lakás valamely szerkezeti eleméhez futtatunk fel növényt, pl. a belső lépcső tartóoszlopa mellé helyezve Tetrastigma voinierianumot. Bambuszból készült falirács is alkalmazható, ha illik a berendezéshez.
Ablakkertek, télikertek tartozéka lehet egy vagy két szép rajzolatú faág.
