Házirend
Szerk Eszter Gimnázium
Az intézmény székhelye: Seholvára, Nyomda u. 62. 12345.
A házirend hatálybalépésének ideje: 2040. április 2.
A házirend elfogadásának módja: rendkívüli nevelőtestületi értekezlet.
A nevelőtestület nevében a házirendet hitelesíti: Hitel Ervin. Egyetértési jogot gyakorol az Iskolai Diákönkormányzat, képviselőjeként a házirendet hitelesíti Helyes Virág. Egyetértési jogot gyakorol az iskolaszék, képviselőjeként a házirendet hitelesíti dr. Szül Ödön.
A házirend felülvizsgálata évente történik, az iskola munkarendjére vonatkozó fejezet esetében az adott év augusztusában, az egyéb részek tekintetében minden tanév végén (májusban).
Az iskola munkarendje
Az intézmény hétköznaponként 6.45-től 18 óráig tart nyitva. A tanulók 7.15-ig a Büfé melletti társalgóban gyülekeznek, majd az előtt a tanterem előtt, ahol első órarend szerinti órájuk van. Azok az osztályok, amelyeknek nincs első órájuk, a tanítás zavarása nélkül gyülekezhetnek az aulában, a büfében vagy a folyosón.
A csengetési rend az alábbiak szerint alakul:
1. óra	8.00	–	8.45
2. óra	9.00	–	9.45
3. óra	10.00	–	10.45
4. óra	11.00	–	11.45
5. óra	12.05	–	12.50
6. óra	13.10	–	13.55
7. óra	14.05	–	14.50
A tanulok a szüneteket a folyosókon, a büfében, az aulában, a könyvtárban vagy az osztálytermekben (tanári engedéllyel) tölthetik. A harmadik óra utáni szünetekben az udvaron is tartózkodhatnak a diákok, ekkor alkalmilag tanári ügyeletet biztosítunk.
Az ebédlő 11.30-tól van nyitva. A tanulók az 5., 6. óra utáni szünetekben, legkésőbb 14.15-ig ebédelhetnek, ha ebédjegyüket bemutatják. Azok a tanulók, akiknek már nincs órájuk, az 5., 6. illetve 7. órában is ebédelhetnek. Az ebédszünetekben az ebédlőben tanári felügyeletet biztosítunk.
A tanítási órán pontosan kell megjelenni.
Ha az órát tanító tanár a becsengetés után 5 perccel nem jelenik meg az órán, a hetes jelenti ezt az igazgatóhelyettesi irodában.
Iskolánkban egynapon maximum két témazáró dolgozat iratható, az ilyen dolgozatok időpontját egy héttel korábban kell egyeztetni.
A dolgozatokat 15 munkanapon belül a tanárok kijavítják, és az eredményekről tájékoztatják a tanulókat. Amennyiben ez nem történik meg, akkor a dolgozat eredménye érvénytelen. A tanórai szóbeli számonkérés értékelését és eredményét (érdemjegyét) a tanár még az adott tanórán egyértelműen közli, az érdemjegyet a diák az ellenőrző könyvébe bevezeti. Az ellenőrző könyv hiteles vezetéséért a tanuló felelős, de azt meghatározott időnként (legalább kéthavonta) az osztályfőnök is ellenőrzi.
Az iskolai ünnepélyeken az iskola diákjai és tanárai közösen vesznek részt. Az ünnepélyeken a tanulók ruházata sötétkék vagy fekete szoknya, illetve fiuknál nadrág (nem farmer), fehér blúz, illetve ing, évfolyamonként felmenő rendszerben emblémás nyakkendő és a ruházathoz illő cipő.
Egyéb tanórán kívüli iskolai rendezvényen a viselkedési szabályokat előzetes egyeztetéssel a nevelőtestület és az IDŐ közösen állapítja meg.
Az iskolában portai diákügyelet működik, feladata az iskolába érkező külső személyek regisztrálása, felvilágosítása és útbaigazítása, továbbá alkalmi megbízatások teljesítése. Az ügyeleti szolgálatot ellátó két tanuló az adott napra a tanórák látogatása alól mentesül, de a témazáró dolgozatokat meg kell írnia. Ilyenkor az adott órára helyettesről az osztályfőnök gondoskodik.
Az iskola kapuját a tanítási idő alatt zárva tartjuk. A tanulók tanítási idő alatt az iskolát csak tanári engedéllyel hagyhatják el, ezt minden esetben az osztályfőnök vagy – távolléte esetén –az ügyeletes igazgatóhelyettes adja ki.
Az iskolában, illetve az iskola közvetlen környékén a tanulók nem dohányozhatnak, nem fogyaszthatnak szeszesitalt vagy egyéb az egészségre ártalmas anyagot. Ilyen anyagokat az iskolába nem is hozhatnak be.
Az iskolai létesítmények használatával kapcsolatos szabályok
Az iskola létesítményeit a tanulók általában tanári felügyelettel vagy küllön engedéllyel felügyelet nélkül az iskola nyitvatartási idejében használhatják. A létesítmények az alábbiak:
Könyvtár – nyitvatartási ideje: 8-16 óráig
Számítástechnika termek –általában 8-16 óráig használhatók. Használati rendjüket a házirend mellékleteként külön szabályozzuk.
Tornaterem – A sportköri foglalkozás, edzés, mérkőzések céljára tanár vagy felelős felnőtt felügyeletével előzetes egyeztetés után használhatják a tanulók.
Tantermek – Előzetes beosztás vagy alkalmi engedély alapján használhatják a tanulók, de a használata takarítást nem akadályozhatja.
Aula és a Büfé melletti társalgó – Az iskola nyitvatartási idejében külön engedély nélkül is használható, de rendjéért a használók a felelnek. Iskolai rendezvények esetén a helyiségek használati rendjét külön megállapodás szabályozza.
Az iskola helyiségeiben a tűz- és balesetvédelmiszabályokat minden esetben be kell tartani. Ezeket az iskola tűz- és balesetvédelmi szabályzata tartalmazza.
A tanulók jogait alapvetően az Alkotmány, a Közoktatási törvény (1993. évi LXXIX. törvény), a Gyermekjogi Egyezmény (1991. évi LXIV. törvény), valamint a Diákjogi Charta szabályozza. A tanulói jogok érvényesítése más tanulók jogait nem akadályozhatja.