Mire megvénülünk
vagy a Nyugdíjaztatás Korhatára
Úgy illő, hogy e munkában megtárgyalt és megoldott problémák közül a nyugalomba vonulás kérdése maradjon a végére. A kérdést sok bizottság tanulmányozta, de a vélemények reménytelenül ellentmondóak voltak és a végső javaslatok zavarosak, következetlenek és homályosak. A kötelező nyugalomba vonulás időpontja ötvenöt és hetvenöt év között váltakozik, de mindegyik korhatár mesterkélt és tudománytalan. Bármilyen kort állapít meg a véletlen és a szokás, mindegyik ugyanazzal az érvvel védhető. Ha a nyugdíjkorhatár hatvanöt év, a rendszer védelmezői mindig ugyanazt tapasztalják, hogy a tetterő és a szellemi képesség hatvankét éves korban kezd hanyatlani. Ez nagyon hasznos megállapítás volna, ha azokban az intézményekben, ahol a nyugdíjkorhatár hatvan év, nem lépne fel ettől eltérő jelenség. Itt ugyanis értesüléseink szerint az emberek ötvenhét éves korukban lankadnak el. Ezzel szemben viszont azok, akiknek a nyugdíjkorhatára ötvenöt év, ötvenkét éves korukban indulnak meg a lejtőn.
